b'\n_START_ARTICLE_\nHans Schreuder\n_START_SECTION_\nTidlig liv\n_START_PARAGRAPH_\nHans Paludan Smith Schreuder ble f\xc3\xb8dt i Sogndal i 1817. Han hadde alltid v\xc3\xa6rt interessert i og sett misjon\xc3\xa6rvirke som sitt livsm\xc3\xa5l, og studerte derfor teologi og fulgte forelesninger i medisin, som en forberedelse til sin misjonsgjerning. I 1842 ble Schreuder kjent i Norge da han gav ut publikasjonen Nogle ord til Norges Kirke om christelig Pligt med Hensyn til Omsorg for ikkechristne Medbr\xc3\xb8dres Salighed. I motsetning til andre misjon\xc3\xa6rer som gjerne beskriver sitt \xc2\xabmisjonskall\xc2\xbb, ans\xc3\xa5 Schreuder misjonegjerningen mer som en \xc2\xabplikt\xc2\xbb.\n_START_SECTION_\nMisjonsgjerning i Afrika\n_START_PARAGRAPH_\nI 1842 ble Det Norske Misjonsselskap opprettet, og Schreuder ble selskapets f\xc3\xb8rst misjon\xc3\xa6r. Han ankom Port Natal (idag Durban, S\xc3\xb8r-Afrika) f\xc3\xb8rste nytt\xc3\xa5rsdag 1844. Fra Port Natal drog han nordover og krysset Tugelaelven, hvor han etter \xc3\xa5 ha m\xc3\xb8tt zuluenes konge Mpande, ble den f\xc3\xb8rste permanente misjon\xc3\xa6ren i Zululand, hvor han etterhvert opprettet hele tolv misjonsstasjoner. Den f\xc3\xb8rste d\xc3\xa5pen og omvendelsen fant sted in 1858, hele 14 \xc3\xa5r etter at Schreuder var ankommet Zululand. Han hadde begrenset suksess som misjon\xc3\xa6r, med knappe 300 omvendelser. Riktignok huskes Schreuder fremdeles av zuluene, og mange av hans salmer p\xc3\xa5 zuluspr\xc3\xa5ket synges den dag idag. _NEWLINE_P\xc3\xa5 grunn av hans begrensede suksess i Zululand, m\xc3\xb8tte Schreuder motstand hjemmefra: Folk forstod ikke hvordan han kunne bo s\xc3\xa5 lenge og bruke misjonsselskapets penger og ha s\xc3\xa5 sm\xc3\xa5 resultater \xc3\xa5 vise til. I 1866 bes\xc3\xb8kte Schreuder Norge, og ble tatt imot som en helt overalt hvor han drog. Han deltok p\xc3\xa5 en gallamiddag hos statsministeren, og som attraksjon ved misjonsselskapets kretsstevne i Haugesund, for\xc3\xa5rsaket han en overbefolkning av byen: S\xc3\xa5 mange vil se pion\xc3\xa9rmisjon\xc3\xa6ren fra Zululand at innbyggertallet ble femdoblet. _NEWLINE_I l\xc3\xb8pet av norgesbes\xc3\xb8ket ble Schreuder innsatt som biskop, hvilket gjorde arbeidet hans mye lettere: inntil da hadde han v\xc3\xa6rt den eneste av nordmennene i Zululand som var vigslet til prest, og derfor den eneste som kunne d\xc3\xb8pe omvendte zuluer. N\xc3\xa5, kunne Schreuder, som biskop, vigsle sine medarbeidere, og dermed sikre flere prester ved misjonsstasjonene i Zululand. For den teologiutdannede embetsmannss\xc3\xb8nnen Schreuder var det strukturelle oppsettet viktig at kun prester kunne d\xc3\xb8pe omvendte og at kun en biskop kunne ordinere nye prester. P\xc3\xa5 denne m\xc3\xa5ten gikk Schreuder imot NMS, som var en sterk lekmannsbevegelse.\n_START_SECTION_\nSondering i Kina\n_START_PARAGRAPH_\nSchreuder var tidlig inne p\xc3\xa5 \xc3\xa5 veksle misjonsfelt fra Afrika til Kina, men det skulle ikke bli noe av det \xe2\x80\x93 tydeligvis p\xc3\xa5 grunn av hans utseende. _NEWLINE_En rekke protestantiske misjonsselskaper klarte \xc3\xa5 etablere seg i Kina rundt 1850, ofte etter mange \xc3\xa5rs forberedelser. Det Norske Missionsselskab sendte Schreuder som sin representant til Hongkong i 1847, men bestemte seg for \xc3\xa5 konsentrere sin innsats om Afrika. Den tyske lutherske misjon\xc3\xa6ren Karl G\xc3\xbctzlaff, som var i Hongkong, frar\xc3\xa5det Schreuder \xc3\xa5 satse i Kina: Han ville ikke lykkes \xc2\xabp\xc3\xa5 grunn av sitt ukinesiske utseende\xc2\xbb._NEWLINE_Etter dette skulle det g\xc3\xa5 over f\xc3\xb8rti \xc3\xa5r f\xc3\xb8r norsk misjon til slutt etablerte seg i Kina.'